**TERF** (engl. *trans-exclusionary radical feminism*, ’transihmiset ulossulkeva radikaalifeminismi’) on usein halventavassa tarkoituksessa käytetty nimitys radikaalifeminismin suuntauksesta, jonka mukaan koska sukupuolessa on kyse lisääntymisbiologiasta, transsukupuoliset ihmiset ovat sitä sukupuolta, johon heidät on syntymässä määritelty biologiansa perusteella. Terf-feministien mukaan transnaiset ovat siis miehiä tai transihmisiä eivätkä naisia. Joidenkin terf-feministien mukaan transnaisilta puuttuvat väistämättä naisen kokemukset esimerkiksi naispuberteetista, patriarkaatin kohteena olemisesta ja raskaudesta.

Terf-nimitystä käytetään usein halventavassa merkityksessä, ja terf-feministejä syytetään transfobisiksi. Jotkut terfeiksi leimatut feministit määrittelevät itsensä mieluummin "gender-kriittisiksi".

Joidenkin terf-feministiksi leimattujen feministien mukaan transihmisten asiat eivät kuulu feminismiin tai naisjärjestöihin. Jotkut terf-feministeiksi leimatut feministit, kuten ruotsalainen Ebba Witt-Brattström, sanovat vierastavansa intersektionaalista feminismiä siitä syystä, että siinä sukupuolia nähdään olevan enemmän kuin kaksi, ja koska siinä keskitytään naiseuden kustannuksella moniin queer-aiheisiin.

Terf-ajatteluun on yhdistetty esimerkiksi vaatimus, että naisten vessojen pitäisi turvallisuussyistä olla tarkoitettu vain biologisesti naisille eikä transnaisille. Terf-feministit perustelevat tätä vaatimusta tapauksilla, joissa transnainen tai sellaiseksi tekeytyvä on raiskannut naisia naisille rajatuissa tiloissa. On myös huomautettu, että biologiaan perustuvan jaottelun poistuessa kuka hyvänsä henkilö voi määritellä itsensä naiseksi, ja tämän avaavan mahdollisuuden häiritsijämiesten toiminnalle.

Ensimmäisiä kertoja termiä käytti Englannissa vuonna 2008 Viv Smythe kuvailemaan mediassa kirjoittavia radikaaleja feministejä, jotka Smythen mukaan olivat transfobisia. Nykyään termiä käytetään myös ei-radikaaleiksi feministeiksi identifioiduista ihmisistä, joiden katsotaan syrjivän transihmisiä.

Tunnettuja kielteisellä terf-nimityksellä leimattuja pitkän linjan feministejä ovat esimerkiksi J. K. Rowling sekä feminismin perustajahahmoihin kuuluva Germaine Greer.

Lähteet
-------

1. ↑  Opas sateenkaarisanastoon *Kehrääjä*.  4.12.2020. Viitattu 22.4.2022.
2. 1 2 3  Alia Dannenberg: Toksinen feminiinisyys on uhka tasa-arvolle *Vasen kaista*.  30.1.2019. Viitattu 22.4.2022.
3. ↑  Yle sai JSN:ltä langettavan päätöksen Naisasiatoimisto Kaartamo & Tapanainen -ohjelmasta  4.11.2021. Yle. Viitattu 22.4.2022.
4. 1 2  Katelyn Burns: The rise of anti-trans "radical" feminists, explained *Vox*.  5.9.2019. Viitattu 22.4.2022.
5. 1 2  Minna Sumelius: Pillufeminismin loppu *Kansan Uutiset*.  27.4.2018. Viitattu 22.4.2022.
6. ↑  I'm credited with having coined the word 'Terf'. Here's how it happened | Viv Smythe *the Guardian*.  28.11.2018. Viitattu 22.4.2022. (englanniksi)
7. ↑  Edie Miller: Why is British media so transphobic? *The Outline*. Viitattu 30.6.2021. (englanniksi)
8. ↑  Kirjailija J. K. Rowling julkaisi transfobiseksi syytetyn twiitin – Harry Potter -fanit järkyttyivät, sillä suosikkikirjojen arvoiksi on aina koettu suvaitsevaisuus, myötätunto ja tasa-arvo *Helsingin Sanomat*.  20.12.2019. Viitattu 30.6.2021.
9. ↑  Condé Nast: Stephen King Says J.K. Rowling Blocked Him on Twitter for Defending Trans Women *Glamour*. Viitattu 30.6.2021. (englanniksi)
10. ↑  Germaine Greer: Trans women 'not women' *BBC News*. Viitattu 30.6.2021. (englanniksi)